KIRJALLINEN KYSYMYS E-3423/02 esittäjä(t): Ioannis Marínos (PPE-DE) komissiolle. Yhteisön kolmannen tukikehyksen määrärahojen käyttöönotto Kreikassa.



Virallinen lehti nro 137 E , 12/06/2003 s. 0202 - 0202



KIRJALLINEN KYSYMYS E-3423/02 esittäjä(t): Ioannis Marínos (PPE-DE) komissiolle (2. joulukuuta 2002) Aihe: Yhteisön kolmannen tukikehyksen määrärahojen käyttöönotto Kreikassa Yhteisön kolmannen tukikehyksen määrärahojen hallinnosta vastaava kreikkalainen valtiosihteeri Pahtas on lausunut, että kyseisen tukikehyksen varojen aktivoiminen Kreikassa ylittää jo 70 prosenttia. Kreikan talousministeriön tiedot kuitenkin osoittavat, että lähes kolme vuotta kyseisen tukikehyksen voimaantulon jälkeen määrärahojen kokonaiskäyttöaste yltää vain 10,67 prosenttiin tähän tarkoitukseen sidotuista julkisista varoista, ja jos mukaan lasketaan myös yksityisen sektorin osallistuminen, asiat ovat huomattavasti huonommin. On myös syytä panna merkille, että niitä alueita koskevissa ohjelmissa, joilla esiintyy suurinta jälkeenjääneisyyttä kehityksessä (Epeiros, Pohjois-Egea, Länsi-Makedonia), käyttöönottoaste on 22,7 prosenttia. Mitä tietoja komissiolla tarkalleen on yhteisön kolmannen tukikehyksen määrärahojen kokonaiskäyttöasteesta Kreikassa? Millä kreikkalaisilla alueilla käyttöönottoasteet ovat korkeimmat ja minkä hankkeiden kohdalla? Onko jo nähtävissä vaara, että ne yhteisön määrärahat, joita ei oteta käyttöön, menetetään jos on, missä määrin? Mitä kehotuksia komissio on mahdollisesti esittänyt kreikkalaisille viranomaisille yhteisön kolmannen tukikehyksen määrärahojen käyttöönoton nopeuttamisesta? Michel Barnier'n komission puolesta antama vastaus (23. tammikuuta 2003) Kolmannen yhteisön tukikehyksen (YTK) määrärahojen käyttöä koskevat tiedot perustuvat Kreikan esittämiin maksuilmoituksiin asetuksen (EY) N:o 1260/1999(1) 32 artiklassa säädettyjen yksityiskohtaisten sääntöjen mukaisesti. Niistä ilmenee, että ohjelmakauden kokonaismäärärahoista (21 950 100 000 EUR) oli lokakuuhun 2002 mennessä maksettu 3 452 760 000 EUR, toisin sanoen käyttöaste oli 15,70 %. Kun määrästä vähennetään ennakkomaksu (7 %), tosiasiallinen käyttöaste oli 8,70 %. Kreikan viranomaisten toimittamien tuoreempien tietojen mukaan todellinen käyttöaste joulukuussa 2002 oli kuitenkin 10,90 %. Komission käytettävissä ei ole tietoja toimikohtaisista (hankkeisiin liittyvistä) käyttöasteista, koska maksut lasketaan toimenpidekohtaisesti. Kyseiset tiedot ovat kuitenkin saatavissa kansallisessa seurantajärjestelmässä (Ergorama). Alueellisista toimenpideohjelmista eteläistä Egeanmerta, Joonianmeren saaria ja Länsi-Kreikkaa koskevien ohjelmien käyttöasteet ovat tällä hetkellä korkeimmat. Määrärahojen mahdollisen menettämisen osalta todettakoon, että n+2 -sääntöä sovelletaan Kreikkaan ensimmäistä kertaa vuoden 2003 lopussa. YTK:n seurantakomitean kokouksessa keväällä 2002 Kreikka mainitsi eräitä toimenpideohjelmia, jotka edellyttivät jatkossa erittäin tarkkaavaista seurantaa, vaikka varsinainen uhka määrärahojen menettämisestä ei vielä ollukaan ajankohtainen. Tilannetta tarkastellaan uudelleen Kreikan viranomaisten kanssa vuoden 2003 alussa, ja tarvittaessa toteutetaan aiheelliset toimenpiteet ongelman ratkaisemiseksi. Komissio on myös käynnistänyt jäsenvaltioiden kanssa vuoropuhelun menettelyjen yksinkertaistamisesta. Sillä pyritään erityisesti nopeuttamaan yhteisön määrärahojen käyttöönottoa. (1) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 25.6.1999.